text: Мастакоў гэты будынак па адрасе Някрасава, 3 прыцягваў здаўна. Менавіта тут месціліся так званыя “творчыя майстэрні Савіцкага” — ініцыятарам пабудовы адмысловага будынку быў народны мастак СССР і Беларусі Міхаіл Савіцкі. Ён жа і кіраваў майстэрнямі на працягу амаль 30 гадоў. Якраз гэты факт быў пакладзены ў падмурак канцэпцыі юбілейнай праграмы — можна сказаць, што экспазіцыя пачынаецца з залы, дзе працаваў сам Міхаіл Андрэевіч. Там сярод архіўных фотаздымкаў, прадстаўленых Музеем гісторыі горада Мінска, можна ўбачыць і шэраг карцін майстра. Адна яго праца належыць уласна НЦСМ, астатнія на час выставы ўзятыя з фондаў Музея Мінска. Прычым гэтыя працы раней практычна не выстаўляліся, іх мала хто бачыў, і вось цяпер з’явілася такая магчымасць.
  — Для гістарычнага блоку экспазіцыі мы запісалі шэраг інтэрв’ю з мастакамі, што калісьці праходзілі тут стажыроўку, — расказвае вядучы навуковы супрацоўнік НЦСМ Вольга Вішнёва. — І ў гэтых інтэрв’ю яны называюць тагачасныя майстэрні раем, ідэальным месцам. Бо калісьці маладым мастакам пасля Акадэміі на тры гады бясплатна даваліся памяшканне, матэрыялы для творчасці, натурныя гадзіны. Больш за тое, ім тут плацілі зарплату — толькі працуй, толькі стварай. Па сутнасці, гэта было тое, што цяпер называюць residence program.
  Асноўная частка выставы — рэтраспектыўны агляд зробленага. Зразумела, адлюстраваць усе амаль 300 праектаў, што адбыліся цягам гэтых пяці гадоў, было немагчыма, але пра многія значныя вехі дзейнасці — ці карцінамі, ці плакатамі, ці фотаздымкамі — узгадаць атрымалася. “Гэта канцэнтрацыя мастацкіх выказванняў, ідэй і сэнсаў, якія мастакі трансліравалі ў залах НЦСМ”, — так самі арганізатары прадстаўляюць выставу.